Timotheus Eberhard von Bocki ja Ewa Catharina von Bocki haud Võisikul
Bocki (Lahmuse) suguvõsa vapp
**Timotheus Eberhard von Bock** (24. november (13. november vkj.) 1787 Tartu – 23. aprill (11. aprill vkj.) 1836 Võisiku mõis) oli baltisaksa päritolu Venemaa dissident ja sõjaväelane.

Temast räägib Jaan Krossi 1978. aastal ilmunud romaan "Keisri hull".

Elulugu
-------

Timotheus Eberhard von Bock sündis Võisiku mõisniku Georg Karl Heinrich von Bocki ja Katharina Margaretha Berens von Rautenfeldi pojana.

Bock astus vene sõjaväkke ja võttis osa Napoleoni vastastest sõdadest. Bock saavutas sõjaväes keisri ihukaitseväe polkovniku auastme.

1816. aastast elas ta Võisiku mõisas.

1818. aastal saatis ta keiser Aleksander I-le Venemaa konstitutsiooni projekti, milles taunis isevalitsust ja pärisorjust. Seepeale Bock vahistati ja 1818–1827 oli ta Schlüsselburgi kindluses vangis.

Oma kirjas keisrile on ta öelnud: "Minu süda kuulub tervenisti ainult suurele rahvale, kellega tihedas ühenduses olen ma ette võtnud ja teoks teinud seda, mis kõige suurepärasem siin maailmas (...) Isegi, kui Venemaal puuduks aadelkond, hõivaks tema rahvas ikkagi silmapaistva koha tsiviliseeritud rahvaste hulgas. See, kellel endal on olnud võimalus võrrelda eri maade alamklasse, leiab, et vene habemik on esimesel kohal Euroopas oma religioossuse, kodumaa-armastuse, puhtsüdamlikkuse, toimekuse, taibukuse poolest. Ta kutsus ka liivimaalasi venestuma: "Me peame olema venelased, me võime saada venelasteks, saagem siis venelasteks." Ta loetles vaimustusega suurte vene luuletajate, skulptorite, kunstnike, heliloojate ja näitlejate nimesid ja rõhutas, et Venemaal on olemas suurte teenetega riigimehi, kes suudavad lahendada ülesandeid Euroopa mastaabis. 

Timotheus Eberhard von Bock lõpetas elu enesetapuga. Ta on maetud koos abikaasaga perekonnakalmistule.

Perekond
--------

Timotheus Eberhard von Bock abiellus 1817. aastal eestlasest kutsaritütre Ewa Catharina Mättikuga. Abielust sündis:

* Georg von Bock (1818–1876), vene viitseadmiral

### Sugupuu

|  |  |  |  |
| --- | --- | --- | --- |
|  **Timotheus Eberhard von Bock**  | Georg Karl Heinrich von Bock | Berend Johann von Bock | Wolmar Johann von Bock |
| Vabaproua Anna Helene von Wrangell |
| Helena von Schulze | Wilhelm von Schulze |
| Sophia von Fick |
| Katharina Margaretha Berens von Rautenfeld | Eberhard Berens von Rautenfeld | Heinrich Berens von Rautenfeld |
| Catharina Hedwig Krüger |
| Vabaproua Maria Elisabeth von Koskull | Vabahärra Carl Ulrich von Koskull |
| Vabaproua Sophia Margarethe Schoultz von Ascheraden |

Kujutamine kultuuris
--------------------

Ta on peategelane Jaan Krossi romaanis "Keisri hull".

Mikk Mikiveri samanimelises Draamateatri lavastuses 1984. aastal kehastas Bocki Paul Poom. Viljandi Ugala teatri lavastuses esitas seda rolli Peeter Tammearu.

Vaata ka
--------

* Bock

Viited
------

1. ↑  Karl Hein. Ajaloolised isikud eesti ilukirjanduses. Estada, Tallinn 2012. Lk. 130
2. ↑  "Keisri hull (1984)". Originaali arhiivikoopia seisuga 5. september 2017. Vaadatud 5. septembril 2017.
3. ↑  "Keisri hull (2006)". Originaali arhiivikoopia seisuga 5. september 2017. Vaadatud 5. septembril 2017.

Välislingid
-----------

* Lühike elulugu
* Väljavõte Eestimaa rüütelkonna genealoogilisest käsiraamatust